**PROGRAM**

**KAKOVOST MATIC ZA OBDOBJE 2026 – 2027**

v skladu z Uredbo o izvajanju intervencij v sektorju čebelarskih proizvodov

iz strateškega načrta skupne kmetijske politike 2023 – 2027

(Uradni list RS, št.17/23, 58/23 in 92/24)

Ljubljana, maj 2025

**KAZALO**

[1. Uvod 3](#_Toc123125651)

[2. Cilji podintervencije 4](#_Toc123125652)

[3. Način in dinamika izvajanja raziskave 4](#_Toc123125653)

[4. Območja, na katerih se izvede raziskava in način vzorčenja 4](#_Toc123125654)

[5. Pogoji, ki jih morajo izpolnjevati ponudniki 4](#_Toc123125655)

[6. Vsebina poročila o izvedbi raziskave 5](#_Toc123125656)

[7. Specifikacija upravičenih stroškov 5](#_Toc123125657)

# Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2005 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Na podlagi Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike je Ministrstvo za kmetijstvo, gozdarstvo in prehrano (v nadaljevanju: ministrstvo) skupaj s strokovnimi institucijami pripravilo Strateški načrt skupne kmetijske politike 2023 – 2027 za Slovenijo (v nadaljevanju: strateški načrt), ki je bil potrjen z Izvedbenim sklepom Komisije C(2022) 7574 z dne 28. 10. 2022 o odobritvi strateškega načrta SKP za obdobje 2023 – 2027 za Slovenijo za podporo Unije. Uredba o izvajanju intervencij v sektorju čebelarskih proizvodov iz strateškega načrta skupne kmetijske politike 2023 – 2027 je izvedbeni akt strateškega načrta in predvideva naslednje intervencije: prenos znanja v čebelarstvu, podpora čebelarjem in čebelarskim društvom, vzreja čebeljih matic, raziskovalno delo na področju čebelarstva, promocija in raziskava trga sektorja čebelarstvo ter kakovost in varnost čebeljih pridelkov. V sklopu intervencije vzreja čebeljih matic se bodo izvajale tri podintervencije: subvencioniranje vzreje čebeljih matic, osnovna odbira in menjava čebeljih matic ter **kakovost matic**.

V okviru podintervencije Kakovost matic se bo spremljalo kakovost vzrejenih matic pri vzrejevalcih matic v Sloveniji in z novimi molekularnimi metodami ugotavljalo avtentičnost mitohondrijske linije čebel pri vzrejevalcih.

Kakovost vzrejenih matic se spremlja v vzrejališčih matic. Dobljeni podatki o vzrejenih maticah so pomembni pokazatelji izboljševanja lastnosti matic in predstavljajo možnost ugotavljanja povezave med tehnologijo vzreje in kakovostjo vzrejenih matic. Na osnovi večletnega spremljanja lastnosti matic je potrebno spremljati trende na področju kakovosti vzrejenega plemenskega materiala ter ugotoviti tehnološke rešitve za izboljšanje kakovosti vzrejenih matic.

Ukrep je bil sestavljen iz dveh delov. V programskem obdobju 2017-2019 se je posvečal spremljanju kakovosti matic kranjske čebele in odbiri čebeljih družin, ki so odporne proti varojam. V obdobju 2020-2022 ter v obdobju 2023-2025 je bil poleg spremljanja kakovosti matic kranjske čebele ukrep osredotočen še na vzrejo trotov ter proučevanje možnosti ohranjanja matic čez zimo. V obdobju 2026-2027 bo raziskava osredotočena na spremljanje kakovosti matic kranjske čebele ter na spremljanje dinamike kubitalnega indeksa v družinah izbranih matic preko sezone kot ključnega kriterija sprejemljivosti.

Neposredni uporabniki te podintervencije so vsi vzrejevalci, ki vzrejajo matice v odobrenih vzrejališčih, dolgoročno pa vsi čebelarji in posredno vsi uporabniki čebeljih pridelkov. V vzrejališčih se spremlja kakovost vzrejenih matic in izvaja reprodukcija. Pri vzrejevalcih se pridobijo podatki o načinu in tehnologiji vzreje matic.

# Cilji podintervencije

Cilji podintervencije za obdobje 2026-2027 so:

* dosledno posodabljanje smernic in parametrov za gospodarsko in rodovniško vzrejo čebeljih matic kranjske čebele,
* izboljševanje kakovosti vzrejenega plemenskega materiala, spremljanje vzreje trotov in
* spremljanje dinamike kubitalnega indeksa v družinah izbranih matic preko sezone kot ključnega kriterija sprejemljivosti.

Kazalnik podintervencije je:

* število letnih poročil.

# Način in dinamika izvajanja raziskave

A) Spremljanje kakovosti vzreje matic kranjske čebele mora zajemati:

* spremljanje vzrejenih čebeljih matic s fiziološkimi in morfološkimi meritvami (zlasti masa matic; pri deležu vzorčene populacije tudi število ovariol, skladiščenje spermijev v spermateki),
* izvajanje diagnostike (prisotnost spor Nosema spp.),
* obdelavo podatkov zbranih v okviru direktnega ali lastnega testiranja vzrejevalcev,
* spremljanje avtentičnosti mitohondrijske linije na vzorcih čebel iz kandidatnih matičarjev z novimi molekularnimi metodami,

B) spremljanje dinamike kubitalnega indeksa v družinah izbranih matic preko sezone kot ključnega kriterija sprejemljivosti mora zajemati:

* enkrat mesečno vzorčenje po 30 krilc čebel delavk izbranih družin (vsaj 5 čebeljih družin) v mesecih s primerno temperaturo (do 8 vzorčenj na sezono, vendar ne manj kot 6 vzorčenj na sezono),
* meritve kubitalnega indeksa pri nabranih vzorcih krilc,
* analiza vrednosti kubitalnega indeksa znotraj posamezne družine in ovrednotenje primernosti uporabe kubitalnega indeksa kot kriterij pripadnosti podvrsti kranjska čebela.

Podintervencija (raziskava) se izvaja v naslednjih mejnikih:

* 1. mejnik od 1. avgusta 2025 oziroma od podpisa pogodbe z izvajalcem do 31. julija 2026;
* 2. mejnik od 1. avgusta 2026 do 31. julija 2027.

# Območja, na katerih se izvede raziskava in način vzorčenja

Raziskavo mora izvajalec izvesti v osrednje slovenski statistični regiji, gorenjski in goriški ali obalno-kraški statistični regiji Republike Slovenije, ki so opredeljene na podlagi Uredbe o standardni klasifikaciji teritorialnih enot (Uradni list RS, št. [9/07](http://www.uradni-list.si/1/objava.jsp?sop=2007-01-0385)), skupno z vsaj 20 čebeljimi družinami za sklop A raziskave, za sklop B raziskave pa z vsaj 5 čebeljimi družinami.

# Pogoji, ki jih morajo izpolnjevati ponudniki

Pogoji, ki jih morajo izpolnjevati izvajalci raziskave so:

* na javno naročilo se lahko prijavi pravna oseba, ki je vpisana v evidenco raziskovalnih organizacij Javne agencije za raziskovalno dejavnost Republike Slovenije ter izpolnjuje pogoje, predpisane z Zakonom o znanstvenoraziskovalni in inovacijski dejavnosti (Uradni list RS, št. [186/21](http://www.uradni-list.si/1/objava.jsp?sop=2021-01-3695), 40/23 in 102/24) ali društvo, ki ima status društva, ki deluje v javnem interesu na področju raziskovalne in razvojne dejavnosti,
* raziskavo izvaja projektna skupina, ki jo sestavljajo vodja projekta, raziskovalci ter strokovni in tehnični sodelavci,
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS in imeti najmanj tri leta izkušenj na področju čebelarjenja, kar je razvidno iz registra čebelnjakov ali mora biti zaposlen pri pravni osebi, ki ima že najmanj tri leta registriran čebelnjak v registru čebelnjakov.

# Vsebina poročila o izvedbi raziskave

Pri vsakem mejniku mora izvajalec pripraviti poročilo, ki vključuje rezultate, interpretacijo rezultatov in splošne ugotovitve.

Pri zadnjem mejniku mora izvajalec pripraviti poročilo, ki vključuje rezultate celotne raziskave, interpretacijo rezultatov in splošne ugotovitve.

Poročilo zadnjega mejnika, ki vključuje rezultate celotne raziskave mora biti prikazano širši javnosti pred 10. septembrom 2027. O načinu predstavitve (predavanje, posvet, članki, video posnetki) in terminu predstavitve rezultatov raziskave odloči izvajalec. O načinu in terminu predstavitve izvajalec obvesti ministrstvo in Agencijo RS za kmetijske trge in razvoj podeželja do 10. avgusta 2027.

Poročila morajo biti po izvedbi pogodbenih del v skladu s pogodbenimi roki objavljena na spletni strani izvajalca in na ta način dostopna širši javnosti oz. vsem zainteresiranim.

Izvajalec mora pri objavi rezultatov raziskave in pri vseh drugih oblikah javnega predstavljanja navesti, da so doseženi rezultati nastali v okviru strateškega načrta, ki je bil financiran iz sredstev državnega proračuna in proračuna Evropske unije.

# Specifikacija upravičenih stroškov

Upravičeni stroški raziskave spremljanja kakovosti matic kranjske čebele in vzreje trotov ter spremljanje dinamike kubitalnega indeksa v družinah izbranih matic preko sezone kot ključnega kriterija sprejemljivosti, so stroški dela in materialni stroški. Za stroške dela mora izvajalec predložiti mesečne časovnice za opravljene ure ter višino urne postavke za opravljeno delo za vse člane projektne skupine, za materialne stroške pa kopije računov z dokazili o plačilu, iz katerih mora biti jasno razvidno, da so materialni stroški povezani z raziskavo. Vse naštete obveznosti glede upravičenih stroškov veljajo tudi za podizvajalce. Potni nalogi spadajo k stroškom dela.